長安行贈郭法曹思聰
作者：晁補之
朝代：宋

paragraphs: 越羅作衫烏紗幘，長安青雲少年客。
梁門門西狹斜陌，飛閣氤氳多第宅。
南威十五桃花色，簫管哀吟動魂魄。
銀槽壓酒傾琥珀，青絲絡頭飛赭白。
韓狗胡鷹快多獲，少年意氣區中窄。
金昆玉季盈十百，君獨飄翩異風格。
十歲鉛丹事書冊，豈徒新豐困寒阨。
能犯龍頭請恩澤，送君此行無愴惻，努力功名傳烜赫。
它年尋我吳山側，躑躅盈山禽磔磔。